作者:皇甫曾
標題:遇風雨作
內容:草草理夜裝，涉江又登陸。望路殊未窮，指期今已促。傳呼戒徒馭，振轡轉林麓。陰雲擁巖端，沾雨當山腹。震雷如在耳，飛電來照目。獸跡不敢窺，馬蹄惟務速。虔心若齋禱，濡體如沐浴。萬竅相怒號，百泉暗奔瀑。危梁慮足跌，峻阪憂車覆。問我何以然，前日愛微祿。轉知人代事，纓組乃徽束。向若家居時，安枕春夢熟。遵途稍已近，候吏來相續。曉霽心始安，林端見初旭。